

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

* **Основания и цели на предложението**

Приложеното предложение за решение на Съвета представлява съответният правен инструмент за сключване на Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна (СИП ЮАОР). Държави по СИП ЮАОР са Ботсуана, Лесото, Мозамбик, Намибия, Свазиленд (БЛМНС) и Южна Африка.

Преговорите на ниво главни преговарящи приключиха на 15 юли 2014 г. в Претория. Споразумението беше парафирано на 15 юли 2014 г. в Претория.

Ботсуана, Намибия и Свазиленд понастоящем се ползват с преференциален достъп до пазара на ЕС при условията, предвидени в Регламента относно достъпа до пазара (MAR). Поради причисляването им към групата на най-слабо развитите държави (НСРД) Лесото и Мозамбик от своя страна се ползват от предвидения режим в рамките на инициативата „Всичко освен оръжие“. Търговията между ЕС и Южна Африка понастоящем е уредена със Споразумението за търговия, развитие и сътрудничество (СТРС).

Държавите по СИП ЮАОР ще осигурят единен режим на достъп за държавите БЛМНС. Що се отнася до Южна Африка, СИП ЮАОР ще замени относимите разпоредби на дялове II и III от СТРС, уреждащи съответно търговията и свързаните с търговията въпроси.

* **Съгласуваност със съществуващите разпоредби в тази област на политиката**

Настоящото предложение касае прилагането на Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. („Споразумението за партньорство АКТБ—ЕО“), в което се призовава за сключването на споразумения за икономическо партньорство, съвместими с правилата на СТО.

* **Съгласуваност с другите политики на Съюза**

СИП ЮАОР е търговско споразумение за подкрепа на развитието. То предлага на държавите по СИП ЮАОР асиметричен достъп до пазара, което им дава възможност да защитят чувствителните сектори от либерализацията; предвижда голям брой защитни мерки и клауза за закрила на зараждащите се промишлени сектори; съдържа разпоредби относно правилата за произход, които улесняват износа, и премахва използването на субсидиите за износ в търговията между страните по него. Тези разпоредби допринасят за целта за съгласуваност на политиките, насочени към развитието, и са в съответствие с член 208, параграф 2 от ДФЕС. СИП ЮАОР също така съдържа отделна глава, посветена на търговията и устойчивото развитие, в която търговското споразумение се обвързва с целите на ЕС в областта на труда, околната среда и изменението на климата.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

* **Правно основание**

Настоящото решение на Съвета черпи правното си основание от Договора за функционирането на Европейския съюз, и по-специално от разпоредбите на член 207, параграфи 3 и 4 и член 209, параграф 2, във връзка с член 218, параграф 6, буква а) от него.

* **Субсидиарност (при условията на неизключителна компетентност)**

По силата на член 3 от ДФЕС общата търговска политика е от изключителната компетентност на Съюза.

* **Пропорционалност**

Настоящото предложение е необходимо за изпълнение на поетите от Съюза международни ангажименти, залегнали в Споразумението за партньорство АКТБ—ЕО, и в достатъчна степен допринася за целите на Съюза в областта на търговията и развитието.

* **Избор на инструмент**

Настоящото предложение е в съответствие с разпоредбата на член 218, параграф 6 от ДФЕС, съгласно която Съветът приема решения, отнасящи се до международни споразумения. Не съществува друг правен инструмент, който може да бъде използван за постигане на целта, описана в настоящото предложение.

3. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

* **Последващи оценки/проверки за пригодност на действащото законодателство**

Не е приложимо.

* **Консултации със заинтересованите страни**

Не е приложимо.

* **Събиране и използване на експертни становища**

Не е приложимо.

* **Оценка на въздействието**

В периода 2003—2007 г. бе извършена оценка на въздействието на споразуменията за икономическо партньорство ЕС-АКТБ върху устойчивото развитие. Заданието за проекта бе публикувано от Европейската комисия през 2002 г. в рамките на обявление за обществена поръчка, проведена чрез състезателна процедура. В резултат на гореспоменатата обществена поръчка през август 2002 г. на PwC — Франция бе възложено изпълнението на петгодишен рамков договор. Проектът на окончателния доклад за оценка на въздействието върху устойчивото развитие бе представен на заинтересованите страни в Европа по време на срещата за диалог с гражданското общество, организирана от Европейската комисия на 23 март 2007 г. в Брюксел, Белгия.

* **Пригодност и опростяване на законодателството**

СИП ЮАОР не е предмет на процедури по програмата REFIT, не предполага никакви разходи за МСП в Съюза и не поражда проблеми от гледна точка на цифровата среда.

* **Основни права**

Предложението не оказва въздействие върху защитата на основните права в Съюза.

4. ОТРАЖЕНИЕ ВЪРХУ БЮДЖЕТА

Пропуснатите приходи от мита се оценяват на 33,3 млн. евро към момента на прилагане на споразумението в пълния му обхват след десет години.

5. ДРУГИ ЕЛЕМЕНТИ

* **Планове за изпълнение и уредба за мониторинг, оценка и докладване**

Съгласно общите разпоредби на споразумението страните по него поемат ангажимента текущо да следят неговото функциониране и въздействие. По силата на институционалните разпоредби се учредява Съвместен съвет на ниво министри, който отговаря за действието и прилагането на споразумението и наблюдава постигането на неговите цели. Предвижда се Съвместният съвет да бъде подпомаган от Комитет по търговия и развитие. По силата на споразумението също така

* се създава *Специален комитет по географските означения и търговията с вина и спиртни напитки* със задача да следи развитието на Протокола относно географските означения и търговията с вина и спиртни напитки;
* се създава *Специален комитет по митниците и улесняването на търговията*, който ще следи прилагането и действието на главата относно митниците и улесняването на търговията, както и на Протокола относно правилата за произход;
* е предвидена разпоредба, която позволява на всяка от страните да поиска консултации по въпроси, свързани с главата „Търговия и устойчиво развитие“. В диалога и сътрудничеството могат да бъдат включени и други компетентни органи и заинтересовани страни.
* **Обяснителни документи (за директивите)**

Не е приложимо.

* **Подробно разяснение на конкретни разпоредби на предложението**

Споразумението съдържа разпоредби относно сътрудничеството, търговията със стоки, търговията и устойчивото развитие, митниците и улесняването на търговията, техническите пречки пред търговията, санитарните и фитосанитарните мерки, уреждането на спорове, географските означения и правилата за произход. Споразумението съдържа също така клаузи за ново разглеждане на въпроси, свързани с търговията с услуги и инвестициите, политиката в областта на конкуренцията, правата върху интелектуална собственост и обществените поръчки.

СИП гарантира на Ботсуана, Лесото, Мозамбик, Намибия и Свазиленд безмитен и безквотен достъп до пазара на ЕС, с изключение на оръжие и боеприпаси. Южна Африка ще се ползва от достъп до пазара в нови области в допълнение към предвидения по силата на СТРС, което понастоящем регламентира търговските ѝ връзки с ЕС. ЕС ще получи значително разширен достъп до пазара на Южноафриканския митнически съюз и ще се ползва от гаранциите, които предоставя двустранно споразумение с Мозамбик — една от най-слабо развитите държави в региона.

СИП е замислено така, че да бъде съвместимо с функционирането на Южноафриканския митнически съюз, по-специално посредством пълното хармонизиране на търговския режим на Южноафриканския митнически съюз по отношение на вноса. Южноафриканският митнически съюз представя единна външна тарифа с приложимите мита и квоти за вноса с произход от ЕС.

2016/0005 (NLE)

Предложение за

РЕШЕНИЕ НА СЪВЕТА

за сключване на Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 207, параграфи 3 и 4 и член 209, параграф 2, във връзка с член 218, параграф 6, буква а) от него,

като взе предвид предложението на Европейската комисия[[1]](#footnote-1),

като взе предвид одобрението на Европейския парламент,

като има предвид, че:

(1) На 12 юни 2002 г. Съветът упълномощи Комисията да започне преговори по споразумения за икономическо партньорство с групата държави от Африка, Карибите и Тихоокеанския басейн.

(2) Преговорите приключиха и на 15 юли 2014 г. бе парафирано Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР (а именно Ботсуана, Лесото, Мозамбик, Намибия, Свазиленд и Южна Африка), от друга страна (наричано по-долу „споразумението“).

(3) В съответствие с Решение № [..] на Съвета от [..] г.[[2]](#footnote-2) споразумението бе подписано на [..] г., при условие че бъде сключено на по-късна дата.

(4) Споразумението се прилага временно от [..] г. до влизането му в сила.

(5) В Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г., се призовава за сключването на споразумения за икономическо партньорство, съвместими с правилата на СТО.

(6) Споразумението следва да бъде одобрено от името на Европейския съюз,

ПРИЕ НАСТОЯЩОТО РЕШЕНИЕ:

Член 1

С настоящото се сключва Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна.

Текстът на споразумението е приложен към настоящото решение.

Член 2

Председателят на Съвета посочва лицето, упълномощено да депозира от името на Съюза предвидения в член 113, параграф 2 от споразумението инструмент за одобрение, за да изрази съгласието на Европейския съюз за обвързване със споразумението[[3]](#footnote-3).

Член 3

Споразумението не може да се тълкува като предоставящо права или налагащо задължения, на които може да бъде направено пряко позоваване пред съдилищата на Съюза или на държавите членки.

Член 4

Настоящото решение влиза в сила в деня на приемането му.

Съставено в Брюксел на година.

За Съвета

Председател

ЗАКОНОДАТЕЛНА ФИНАНСОВА ОБОСНОВКА ЗА ПРЕДЛОЖЕНИЯ С ОТРАЖЕНИЕ ВЪРХУ БЮДЖЕТА, СТРОГО ОГРАНИЧЕНО ДО ПРИХОДНАТА ЧАСТ

1. НАИМЕНОВАНИЕ НА ПРЕДЛОЖЕНИЕТО:

РЕШЕНИЕ НА СЪВЕТА за сключване на Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна

2. БЮДЖЕТНИ РЕДОВЕ

Глава и статия: глава 12, статия 120

Сума, предвидена в бюджета за 2016 г.: 18 465 300 000 евро

3. ФИНАНСОВО ОТРАЖЕНИЕ

🞎 🞎Предложението няма финансово отражение

⌧ ⌧Предложението няма финансово отражение върху разходите, но има финансово отражение върху приходите, както следва:

(в милиони евро до един знак след десетичната запетая)

|  |  |
| --- | --- |
|  |  |
| Бюджетен ред | Приходи[[4]](#footnote-4) | Период от 12 месеца, считано от дд/мм/гггг | [Година n] |
| Статия 120 | *Отражение върху собствените ресурси* | Дата на временното прилагане | 23,7 млн. евро |

|  |  |  |  |  |  |
| --- | --- | --- | --- | --- | --- |
| Положение след действието | | | | | |
|  | [n + 1] | [n + 2] | [n + 3] | [n + 4] | [n + 5] |
| Статия 120 | 24,8 млн. евро | 25,9 млн. евро | 27,2 млн. евро | 28,3 млн. евро | 29,5 млн. евро |

4. МЕРКИ ЗА БОРБА С ИЗМАМИТЕ

С цел защита на собствените ресурси на Европейския съюз споразумението съдържа разпоредби за гарантиране на правилното прилагане от държавата партньор на определените условия за прилагане на търговските отстъпки в съответствие с точка 3 („Финансово отражение“), по-специално в член 30, отнасящ се до особените разпоредби във връзка с административното сътрудничество, и в Протокола относно правилата за произход (протокол 1 към споразумението) и Протокола относно административната взаимопомощ по митнически въпроси (протокол 2 към споразумението). Посочените разпоредби допълват приложимото за всички внасяни стоки митническо законодателство на Европейския съюз (по-специално Митническия кодекс на Европейския съюз и мерките за прилагането му), както и разпоредбите относно отговорностите на държавите членки по отношение на контрола на собствените ресурси (по-специално Регламент (ЕО) № 1150/2000 на Съвета).

5. ДРУГИ ЗАБЕЛЕЖКИ

Настоящата оценка се основава на средния обем на вноса в периода 2012—2014 г. С изключение на определен брой продукти, внасяни от Южна Африка, вносът с произход от групата държави по СИП ЮАОР в Европейския съюз вече се осъществява безмитно.

1. ОВ C […], […] г., стр. […]. [↑](#footnote-ref-1)
2. ОВ C […], […] г., стр. […]. [↑](#footnote-ref-2)
3. Датата на влизане в сила на споразумението ще бъде публикувана в *Официален вестник на Европейския съюз* от Генералния секретариат на Съвета. [↑](#footnote-ref-3)
4. По отношение на традиционните собствени ресурси (селскостопански мита, налози върху захарта, мита) посочените суми следва да бъдат в нетен размер, т.е. брутните суми след приспадане на 25 % за разходите по събирането. [↑](#footnote-ref-4)